EH Bildu Nafarroa talde parlamentarioari atxikitako foru parlamentari Maiorga Ramirez Erro jaunak idatziz erantzuteko galdera egin du (10-20/PES-00305), A-12 autobiaren eta Pirinioko Autobia deitutakoaren eraikuntzaren ordainketa dela-eta. Hona hemen Nafarroako Gobernuko Lurralde Kohesiorako kontseilariak horri buruz ematen dion erantzuna: ekitaldi bakoitzean eskari kanonaren kobrantza dela-eta ordaindu beharreko zenbatekoak urtero kalkulatzen dira, eta horretarako kontuan hartzen dira aurreko ekitaldirako onetsitako egiazko trafikoaren datuak eta emakida-kontratu bakoitzean zehazten den KPI-aldakuntzaren arabera eguneratutako tarifak. A-12aren kasuan, n-2ko iraileko eta n-1eko abuztuko KPI-aldakuntzaren arabera eguneratzen dira tarifak, eta A-21ean, berriz, n-1eko abenduaren 31ko aldakuntza aplikatzen da.

Ordainketak zazpi hilekotan egiten dira, konturako ordainketa gisa. Hurrengo ekitaldian, ordaindutako zenbatekoaren eta autobiak aurreko ekitaldian izandako egiazko trafikoa aplikatuz ateratako zenbatekoaren arteko aldea erregularizatzen da (Urteko Likidazio Ekonomikoa, ULE), kasuan kasuko alderdiaren mesedetan: emakidadunaren edo administrazioaren mesedetan.

A-21 edo Pirinioko Autobiaren kasuan, badago gainera Zerbitzuaren Azpiegituraren eta Kalitatearen Estatu Kanon delakoa (CEICS). Bera kalkulatzeko kontuan hartzen dira kontratuan ondorio horietarako jasotako autobia kilometroak, aurreko urteko abenduaren 31ko KPIaren arabera urtero eguneratzen den tarifa, eta zenbait koefiziente teknikoren ondorioz aplika daitezkeen kenkariak (horien balorazioa aurreko urteko egiazkoen arabera zenbatetsita aplikatzen da). Gainera, CEICSarengatiko Urteko Likidazio Ekonomikoa ere badago. Hurrengo ekitaldian aplikatzen da, eta ekitaldi batean aplikatutako kenkariak erregularizatzen ditu, ekitaldi horretarako benetan onesten diren kenkariekin erkatuz.

Aurrekontuari dagokionez, aurrekontu-ekitaldi bakoitzari egozten zaizkio aurreko ekitaldiko abenduari eta uneko ekitaldiko azaroari dagozkion konturako ordainketak eta aurreko urteari dagokion Urteko Likidazio Ekonomikoa.

Sistema horren arabera, 2020ko ekitaldirako zenbatekoak jada ezagunak dira. Hona hemen:

|  |
| --- |
| **A-12 Bideko Autobia 2020** |
|  | **Ibilgailu mota** | **Ibilgailuak km/urteko 2019** | **2020ko tarifak** | **Urteko zenbatekoa BEZarekin** | **Aurrekontuko zenbatekoa** |
| Eskari kanona | Arinak | 304.116.825 | 0,1081 | 39.778.784,83 |  |
| Astunak | 37.771.087 | 0,1460 | 6.672.640,23 |  |
| **EK guztira** |  |  |  | **46.451.425,06** |  |
| Estrakontserbazio kanona | Arinak | 304.116.825 | 0,00665 | 2.447.076,03 |  |
|  | Astunak | 37.771.087 | 0,00896 | 409.499,02 |  |
| **Estrakonts. guztira** |  |  |  | **2.856.575,05** |  |
|  | **Ibilgailu mota** | **Ibilgailu kop. 2019-2018 aldea** | **2019ko tarifak** | **Urteko zenbatekoa BEZarekin** |  |
| Ulea 2019 ek | Arinak | 3.866.038 | 0,1078 | 504.278,26 |  |
|  | Astunak | 233.627 | 0,1456 | 41.159,47 |  |
| Ulea 2019 estrakont. K. | Arinak | 3.866.038 | 0,00663 | 31.014,52 |  |
|  | Astunak | 233.627 | 0,00893 | 2.524,41 |  |
| **Ulea guztira 2019** |  |  |  | **578.976,66** |  |
| (\*) 158/2013 foru agindua erreserba2. Tartea  |  |  |  | -304.059,35 |  |
| **Guztira 2020** |  |  |  | **49.582.917,42** | **49.523.218,84** |

(\*) Ekitaldi honetan Administrazioari itzuli zitzaion bide-zoruak sendotzeko lanetarako erreserbaren zati bat, emakidadunak gauzatu gabe utzitakoa; aipatu foru aginduaren bidez onetsi zen haren erregulazioa.

|  |
| --- |
| **A-21 Pirinioko Autobia 2020** |
|  | **Ibilgailu mota** | **Ibilgailuak km/urteko 2019** | **2020ko tarifak** | **Urteko zenbatekoa BEZarekin** | **Aurrekontuko zenbatekoa** |
| Eskari kanona | Arinak | 143.119.655,00 | 0,0711 | 12.312.727,04 |  |
| Astunak | 6.815.692,00 | 0,0960 | 791.710,78 |  |
| **EK guztira** |  |  |  | **13.104.437,82** |  |
|  |  | **Ibilgailu kop. 2019-2018 aldea** | **2019ko tarifak** | **Urteko zenbatekoa bezarekin** |  |
| Ulea ek 2019 | Arinak | 7.713.435,00 | 0,0705 | 657.994,58 |  |
|  | Astunak | 307.854,00 | 0,0952 | 35.462,32 |  |
| **Ulea EK guztira** |  |  |  | **693.456,90** |  |
|  | **Km** | **2020ko tarifa** | **2019ko kenkaria** | **Urteko zenbatekoa BEZarekin** |  |
| **CEICSA** | **46.097** | **97.451,96** | **% 1,91** | **5.331.793,80** |  |
|  |  | **Aplikatutako kenkaria 2019** | **Egiazko kenkaria 2019** |  |  |
| **Ulea CEICSa 2019** |  | **24.065,59** | **85.204,24** | **-73.977,76** |  |
| **Guztira 2020** |  |  |  | **19.055.710,85** | **18.991.344,30** |

2021eko ekitaldirako, kalkuluan erabiltzen diren aldagai ia guztiak ezezagunak dira: A-12aren kasuan ez dago 2020ko egiazko trafikoaren daturik kalkuluaren oinarrirako, eta A-21aren kasuan, trafikoaren datuez gainera, ez dira ezagunak CEICSaren kalkulurako erabili beharreko kenkari koefizienteak, ezta 2020ko abenduaren 31ko KPIa ere, tarifak eguneratzeko erabili beharrekoa.

Ekitaldi guztietan aurrekonturako aurreikuspenek halako ziurgabetasun maila bat dute, baina 2021ean ziurgabetasuna areagotu egiten da bizitzen ari den pandemia egoeraren ondorioz.

Gainera, litekeena da berrorekatzeko proposamenak edota erreklamazioak egitea, Administrazioak Covid-19a dela-eta onetsitako jarduketen eta erabakien ondorioz eta horiek emakidetan izandako eraginaren ondorioz.

Ziurtasunik gabeko egoera honetan erabaki da 2021erako aurrekontuan 50.358.000 euro jartzea A-12rako eta 19.600.000 euro A-21erako, 2020ko aurrekontuko zenbatekoen parekoak, eta une honetan uste da horrenbestez aurre egin ahal izanen zaiela kontratuko betebeharrei.

2021eko ekitaldiko lehen hiruhilekoan, aurreko urterako egiazko datuak jada ezagunak eta finkoak direla, emakida kontratuetan ezarritakoarekin bat etorriz, ekitaldiko betebeharrak ezarriko dira.

Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko abenduaren 16an

Lurralde Kohesiorako kontseilaria: Bernardo Ciriza Pérez